सात साल पहले ममता बनर्जी के सत्ता में आने के बाद बंगाल के सबसे बड़े त्योहार दुर्गापूजा पर राजनीति के रंग कुछ ज्यादा ही चटख हो गए हैं। पूजा पंडालों के उद्घाटन के मामले में ममता ने अपने विरोधियों को काफी पीछे छोड़ दिया है। इस बार तो पिछले तमाम रेकॉर्ड टूट गए हैं। वैसे, नेताओं की ओर से पूजा पंडालों का उद्घाटन कोई नया नहीं है। लेकिन ममता तो इस मामले में हर साल नया रेकॉर्ड बना रही हैं। मुख्यमंत्री के कालीघाट स्थित आवास पर इस साल राज्य के विभिन्न हिस्सों से पंडालों व प्रतिमाओं के उद्घाटन के लिए लगभग 10 हजार पूजा समितियों का न्योता पहुंचा था। ममता महालया यानी नवरात्र शुरू होने के एक दिन पहले से ही पूजा पंडालों के उद्घाटन में व्यस्त हैं। पश्चिम बंगाल में अबकी छोटी-बड़ी 28 हजार समितियों ने पूजा का आयोजन किया है। इनमें से तीन हजार तो राजधानी कोलकाता और आसपास के इलाकों में ही हो रहे हैं।